《芳树篇二首 其一》
明代·郑善夫

芳树生广除，苍苍正轮囷。芳树不自芳，拂拂千紫宸。

朔风吹树巅，素雪舒其神。今日曷不乐，公堂有嘉宾。

把酒对兰楹，欢来不能陈。微言托哀竹，惠心款以伸。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。